Jesupa ichiaba nãga nepɨrɨji jarateeitꞌee:
—Eperãpa warrarã omé iru baji.
Ewari aba chi kꞌũtrãara badapa mãgaji chi akꞌõremaa:
“Akꞌõre,
teepáde aji,
mɨ eerepema netꞌaa pɨ piukꞌãri atabëiitꞌee bɨdepema.”
Mãga ooji chi akꞌõrepa.
Ma kꞌũtrãa eerepema netꞌaa teeji irumaa.
Maapꞌeda ma warra tꞌẽepemapa ichi eerepema netꞌaa pꞌe atapꞌeda,
netokꞌooji mãikꞌaapa ma pꞌaratꞌapa tꞌɨmɨ́ wãji awaraa todee.
Mama pꞌaratꞌa pariatua gasta wãpachi mãikꞌaapa jõtꞌaaji ichia oo kꞌiniata oo bɨpa.
Ma awara pꞌaratꞌa jõma jõdaikꞌãri,
atꞌapai jarra oojida ma eujãde.
Maperã jarra choomaa beeji.
Mapa wãji mimia jɨrɨde ma eujãdepema eperãmaa.
Ma eperãpa pëiji sinaarã jɨ̃ade.
Audú jarrapa bi jãwaa kꞌinia bapachi sinaarã chikꞌopa.
Mamĩda apidaapa nekꞌopidakꞌaa paji.
Mãpai kꞌĩsia beeji:
“Mɨ akꞌõre tede mimiapataarã chokꞌaraarãpa nekꞌodaitꞌee iru pꞌanɨda aji.
¡Jõdee mɨ nama jarrapa piu wã!
Mɨ akꞌõremaa wãitꞌeeda aji.
Panakꞌãri,
nãga jaraitꞌeeda aji:
Akꞌõre,
mɨa pꞌekꞌau kꞌachiata ooji Tachi Akꞌõre kꞌĩrapite mãikꞌaapa pɨ ãpɨte.
Waa pɨchi warrakꞌa mɨ iru banáaji.
Jĩpꞌa pɨchi mimiaparikꞌa iru báji anaitꞌee.”
Maapꞌeda cheji chi akꞌõre temaa.
ʼAtꞌãri tꞌɨmɨ́ cheru weda,
chi akꞌõrepa unu ataji mãikꞌaapa chupɨria kꞌawaaji.
Pꞌiraji chi warramaa mãikꞌaapa wëre atapꞌeda,
kꞌĩra ɨ̃tꞌaaji.
Mãpai chi warrapa mãgaji:
“Akꞌõre,
mɨa pꞌekꞌau kꞌachiata oojida aji,
Tachi Akꞌõre kꞌĩrapite mãikꞌaapa pɨ ãpɨte.
Waa pɨchi warrakꞌa iru banáaji.
Jĩpꞌa pɨchi mimiaparíkꞌata iru báji.”
Mamĩda chi akꞌõre audú o–ĩa bada perã,
mãgaji chi mimiapataarãmaa:
“Pꞌaru pipɨara bɨta atanátɨ mãikꞌaapa jɨ̃ bɨ́tɨ.
Ichiaba ichi juade sortija jɨ̃ bɨ́tɨ mãikꞌaapa ichi bɨɨrɨde chancla jɨ̃ bɨ́tɨ.
Anéetɨ pꞌakꞌa poreera bɨta mãikꞌaapa peetꞌáatɨ.
¡Kꞌodaitꞌee mãikꞌaapa pëiradaitꞌee!
¡Mɨ warra piu pɨkꞌa bada waya chokꞌai bɨ!
¡Chi atua pɨkꞌa bada unu atajidapɨ!”
Mãpai fiesta oojida.
ʼMãɨmisa chi warra naapema ne–uu kꞌãide baji.
Teedaa chekꞌãri,
ũri cheji o–ĩa pëira para bɨ.
Mapa mimiapari aba tꞌɨ̃ ataji mãikꞌaapa iidiji:
“¿Sãga jõnɨma?”
aji.
Mãpai ma mimiaparipa mãgaji:
“Pɨ ɨ̃pema pachejida aji.
Pɨ akꞌõrepa pꞌakꞌa poreera bɨta peepiji,
iru kꞌapꞌɨa kꞌayaa wẽe pacheda perã.”
Mãga ũrikꞌãri,
chi ɨ̃pema ne–uu kꞌãideepa cheda kꞌĩraudachi mãikꞌaapa teedaa tꞌĩuamaa beeji.
Maperã chi akꞌõre taawaa uchiaji enenee pedeede tꞌĩumerã.
Mamĩda chi warrapa mãgaji chi akꞌõremaa:
“Pɨa kꞌawa bɨda aji,
mɨ taarã mimiadoo.
Ichita kꞌĩra jĩpꞌa oodoo pɨa jaradakꞌa.
Mamĩda mɨmaa tee–e paji cabra chakꞌe pida,
o–ĩa nekꞌomerã mɨchi kꞌõpꞌãyoorã ome.
Jõdee pɨ warra pacheda–itꞌeeta peepiji pꞌakꞌa poreera bɨ,
jõma pɨchi pꞌaratꞌa teeda jõtꞌaaji mĩda prostitutaarã ome.”
ʼMãpai chi akꞌõrepa pꞌanauji:
“Warra,
pɨ ichita mɨ ome bapari.
Netꞌaa jõmaweda mɨa iru bɨ përé.
Mamĩda ɨ̃rá o–ĩa pꞌanadaipia bɨ pɨ ɨ̃pema piu pɨkꞌa bada chokꞌai bairã;
chi atua bada unu atadapꞌedaa perã.”